Mange har bandet og svovlet over generende måger i Aalborg, og det bliver der nu gjort noget ved. Det er skytte Klaus Godiksen fra Aalborg Kommune, der sørger for, at mågereguleringen sker forsvarligt. - Det er svært at sige, hvad resultatet bliver. Vi er jo i en kold periode, hvor mågerne ikke generer helt så meget, derfor skete der heller ikke en regulering sidst vi forsøgte, men når vi når frem til april, sker der lidt mere, siger Klaus Godiksen fra Aalborg kommune, Park & Natur. Men det er også muligt for folk selv at hjælpe til med reguleringen af mågerne. Det er muligt at give Aalborg Kommune et tip, hvis en måge generer i et område. - Ordningen, hvor folk kontakter os, har fungeret rigtig fint de andre gange, og folk har været gode til at melde tilbage med måger, der er generende, så det forventer vi også denne gang, siger Klaus Godiksen fra Aalborg Kommune. Reguleringen af mågerne sker i perioden 1. februar til 15. april.

Referat:
Aalborg Kommune gør endnu et forsøg på at bekæmpe de uønskede fugle.